Drankwinkels in Wes-Kaap geplunder, beroof | Maroela Media
Drankwinkels in Wes-Kaap geplunder, beroof
Die voorval in Stellenbosch (Foto verskaf deur die SAPD in die Wes-Kaap)
Minstens 16 drankwinkels in die Wes-Kaap is sedert die aanvang van die Covid-19-afsonderingsperiode beroof of geplunder.
Polisieminister Bheki Cele het Saterdag die provinsie besoek saam met adjunkminister Cassel Mathale, nasionale polisiekommissaris lt.genl. Kehla Sitole en adjunk-polisiekommisaris lt.genl. Sandile Mfazi.
Hulle het die Wes-Kaapse polisiekommisaris lt.gnl. Yolisa Matakata en haar span geloof vir die vinnige inhegtenisneming van 21 verdagtes. Vier van die persone is glo verantwoordelik vir die eerste voorval toe 'n Shoprite-drankwinkel in Langa, Kaapstad tydens die eerste naweek van die afsonderingsperiode geplunder is, het brig. Mathapelo Peters, waarnemende woordvoerder vir die ministerie van polisie, in 'n verklaring gesê.
Drie mans is Sondagoggend in hegtenis geneem toe 'n drankwinkel in Stellenbosch beroof is. Die polisie in Stellenbosch is omstreeks 07:50 in kennis gestel dat daar by die winkel ingebreek is. "Die verdagtes het glo 'n venster gebreek, alkohol gesteel en in 'n voertuig gevlug," het brig. Novela Potelwa, woordvoerder van die polisie in die Wes-Kaap, gesê.
"'n Plaaslike sekuriteitsmaatskappy was op patrollie in die gebied toe 'n verbyganger hulle in kennis gestel het van die inbraak. Hulle het die inligting versprei en in die rigting gery waarheen die verdagtes glo weggejaag het," het Potelwa verduidelik. "Verkeersbeamptes by 'n padblokkade het die voertuig opgemerk en dit voorgekeer. Die gesteelde alkohol is in die voertuig gevind en die drie mans is in hegtenis geneem."
Die verdagtes, onderskeidelik 29, 33 en 43 jaar oud, sal na verwagting Dinsdag in die Stellenbosch-landdroshof verskyn op aanklag van inbraak en die besit van gesteelde eiendom.
Cele het gesê hy is besorg oor die beweerde betrokkenheid van polisiebeamptes in sommige van die drankwinkel-verwante misdade. Twee adjudant-offisiere van die eenheid vir gesinsgeweld, kinderbeskerming en seksuele oortredings in Delft in Kaapstad is Donderdag in Strand in hegtenis geneem saam met 'n drankwinkel-bestuurder en 'n kassier. Die polisie het 'n wenk ontvang en die verdagtes in die winkel betrap toe hulle alkohol gekoop het wat glo elders onwettig herverkoop sou word, het Peters bygevoeg.
Twee polisiebeamptes van Mpumalanga, gestasioneer by Pienaar, is intussen ook Vrydagaand in hegtenis geneem op aanklag van dwarsboming van die gereg toe die amptelike voertuig waarin hulle gery het, voorgekeer is. Daar is bevind dat hulle onwettig drie bakkies vergesel het wat elkeen vol gelaai was met alkohol. Die drie voertuie behoort glo aan 'n kroegeienaar wat saam met twee ander bestuurders in hegtenis geneem is op aanklag van die oortreding van die afsonderingsreëls.
Sitole het opdrag gegee dat die departement dringend ondersoek moet instel oor die twee voorvalle waar, indien hulle skuldig bevind word, die beamptes uit die SAPD afgedank sal word.
Cele het ook 'n dringende vergadering versoek met die bestuur van die SAPD om met drankwinkel-eienaars te gesels om die probleem te takel en 'n " samewerkende strategie te ontwerp om die risiko te verminder".
algehele afsondering Wes-Kaap
15-jarige vas wat glo met vuurwapen betrap word
Daar is 'n beperking wat winkels ingestel het op die hoeveelheid goedere wat 'n mens kan aankoop,bv 6 van 'n sekere item.Dalk kon daar 'n soortgelyke reêling by drankwinkels gewees het wanneer die bv op alternatiewe dae oopgestel word.
Dan kan die polisie en weermaglede toesien dat dinge ordelik verloop en niemand die voorgeskrewe kwota oorskry nie.
Ek voel jammer vir die eienaar wat skade gelei het. 'n Mens wil mos nie met sulke onnodige probleme ook nog sit nie. Heng, die lewe is al klaar moeilik.
Wat verstaan Cele nie? Al manier hoe hy hierdie gaan verminder is om die mense toe te laat om drank te koop. Beperk hsndelstye en die hoeveelheid wat op 'n slag gekoop kan word. So ook met sigarette. Hy moet nie nou sy wil op mense probeer afdwing nie. Ons is nog veronderstel om 'n demokrasie te wees maar hulle is besig om ons stadig maar seker in komunisme te dwing.
Hoe desperaat kan iemand vir drank wees? Dis skokkend.
Jammer vir winkel eienaars,hulle moet vir Ramaphosa en Cele bedank.Hulle kan mos reëls maak soos hulle wil want hulle het genoeg drank bymekaar gemaak voor lockdown.Ek verafsku misdaad maar het simpatie met mense wat deur die lockdown daartoe forseer word.Die regering dump die ekonomie wat hulle reeds tot gemorsstatus in regeer het verder in n baie diep depressie.Enige president is beter as Zuma maar enige een sal nog beter wees as Ramaphosa!